《神光寺看碧桃花》
明代·许友

城头二月绿苔侵，为讯桃花野寺寻。半树香分疏竹影，数株白近古松阴。

蝶心荡漾春高下，鸠语浮沈雨浅深。蔬笋偶然无酒禁，醉归清梦恋空林。

作者简介：福建侯官人，初名宰，又名友眉，字有介，一字瓯香。许豸子。诸生。诗孤旷高迥，钱谦益尝录其诗入《吾炙集》，王士禛、朱彝尊并称之。善画工书，少师倪元璐，晚慕米芾，筑米友堂以祀之。康熙间卒。有《米友堂诗集》。